Cel puţin 11 oameni au fost ucişi într-un atac aeriean al Israelului asupra unei tabere de refugiaţi aflată lângă o maternitate din Rafah, a declarat, sâmbătă, Ministerul palestian al Sănătăţii din Gaza, citat de CNN, scrie news.ro.
Atacul a lovit zona unde locuitori strămutaţi din Gaza se adăposteau în corturi, în afara porţilor Spitalului Maternitate Emirati din Tal Al-Sultan, în Rafah, cel mai sudic oraş din Gaza.
Ministerul a afirmat că alte 50 de persoane, inclusiv copii, au fost rănite în atac. Un paramedic care lucra la spital, pe nume Abdel Fattah Abu Marhi, şi o asistentă se află printre cei morţi, potrivit ministerului.
Israelul susține că a vizat doar terorişti ai Jihadului Islamic
Forţele de Apărare Israeliene (IDF) au susţinut că au vizat, sâmbătă, teroriști ai Jihadului Islamic din Rafah şi că spitalul din zonă nu a fost avariat.
"În cursul acestei zile (sâmbătă), IDF şi ISA au vizat terorişti ai Jihadului Islamic şi infrastructură teroristă în zona Rafah", se arată în declaraţie. "Lovitura de precizie a fost dată împotriva teroriştilor Jihadului Islamic şi nu a provocat pagube spitalului din zonă".